钦定古今图书集成/明伦汇编/官常典/第061卷 > 下邳惠王衍
## 钦定古今图书集成/明伦汇编/官常典/第061卷 > 下邳惠王衍

按《后汉书》本传：“下邳惠王衍，永平十五年封。衍有容
貌，肃宗即位，常在左右。建初初冠，诏赐衍师傅已下
官属金帛各有差。四年，以临淮郡及九江之锺离、当
涂、东城、历阳、全椒合十七县益下邳国。帝崩，其年就
国。衍后病荒忽，而太子卬有罪废，诸姬争欲立子为
嗣，连上书相告言。和帝怜之，使彭城靖王恭至下邳”，
正其嫡庶，立子成为太子。衍立五十四年薨，子“贞王
成嗣。”

按《东观奏记》，和帝赐恭诏曰：“皇帝问彭城王始夏无
恙。盖闻尧亲九族，万国洽和，书典之所美也。下邳王
被病沉滞之疾，昏乱不明，家用不宁，姬妾适庶，诸子
分争，纷纷至今。前太子卬顽凶失道，陷于大辟，是后
诸子，更相诬告，迄今嫡嗣，未知所定，朕甚伤之。惟王
与下邳王恩义至亲，正此国嗣，非王而谁？”礼重嫡庶
之序，《春秋》之义大居正，孔子曰：“惟仁者能好人，能恶
人。”贵仁者所好恶得其中也。太子国之储嗣，可不慎
欤？王其差次下邳，诸子可为太子者，名上将。及景风，
拜授印绶焉。